31976R1526
L 169/56
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕИО) № 1526/76 НА СЪВЕТА
от 24 юни 1976 година
относно вноса в Общността на трици, брашно с трици и на други остатъци от пресяването, от смилането или друга обработка на някои зърнени култури с произход от Мароко
СЪВЕТЪТ НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската икономическа общност, и по-специално членове 43 и 113 от него,
като взе предвид предложението на Комисията,
като взе предвид становището на Асамблеята (1),
като има предвид, че Споразумението за сътрудничество между Европейската икономическа общност и Кралство Мароко, както и Временното споразумение (2) за предварителното прилагане на разпоредбите на Споразумението за сътрудничество, са подписани на 27 април 1976 г.;
като има предвид, че член 23 на Споразумението за сътрудничество и член 16 на Временното споразумение предвиждат, че при условие че Мароко начислява специална такса за износа на трици, брашно с трици и на други остатъци от пресяването, смилането или друга обработка на зърнени култури, с изключение на царевицата и ориза, включени в подпозиция 23.02 A II на Общата митническа тарифа, променливият компонент от таксата върху вноса трябва да се намали със сума, равна на 60 % от средната стойност на променливите компоненти на таксите, приложими за въпросния продукт за трите месеца, предхождащи този, през който се определя тази сума и фиксираният компонент на таксата не трябва да се начислява;
като има предвид че тази специална такса върху износа трябва да се отрази в цената на тези продукти, внасяни в Общността;
като има предвид, че за да се гарантира правилното прилагане на тези споразумения, е целесъобразно да се приемат мерки, по силата на които вносителят да е задължен при вноса на трици, брашно с трици и други остатъци да представи доказателство, че специалната такса върху износа е платена в Мароко;
като има предвид, че в съответствие inter alia със споразумението под форма на размяна на писма във връзка с член 23 на Споразумението за сътрудничество и член 16 на Временното споразумение между Европейската икономическа общност и Кралство Мароко и отнасящо се до вноса в Общността на трици и на брашно с трици с произход от Алжир (3), е необходимо да се предвидят подробни правила за прилагането на тези споразумения,
ПРИЕ НАСТОЯЩИЯ РЕГЛАМЕНТ:
Член 1
Променливият компонент на таксата върху вноса в Общността на трици, брашно с трици и на други остатъци от пресяването, смилането или друга обработка на зърнени култури, с излючение на царевицата и ориза, включени в подпозиция 23.02 A II на Общата митническа тарифа, с произход от Мароко, е таксата, която се изчислява в съответствие с член 2 от Регламент (ЕИО) № 2744/75 на Съвета от 29 октомври 1975 г. относно режима за внос и износ на продукти, получени от преработката на зърнени култури и ориз (4), намалена със сума, равна на 60 % от средната стойност на променливите компоненти на таксите, приложими за въпросния продукт през трите месеца, предхождащи този, през който се определя тази сума.
Член 2
Член 1 се прилага за всички случаи на внос, за които вносителят може да представи доказателство, че специалната такса върху износа е платена в Мароко в съответствие с член 23 на Споразумението за сътрудничество или с член 16 на Временното споразумение.
Член 3
Подробните правила за прилагане на настоящия регламент, по-специално за определянето на сумата, с която следва да се намали таксата, се приемат в съответствие с процедурата, установена в член 26 от Регламент № 359/67/ЕИО.
Член 4
Не се начислява фиксиран компонент от таксата върху вноса в Общността на трици, брашно с трици и на други остатъци от пресяването, смилането или друга обработка на зърнени култури, с изключение на царевицата и ориза, включени в подпозиция 23.02 A II на Общата митническа тарифа, с произход от Мароко.
Член 5
Настоящият регламент влиза в сила в деня на влизане в сила на споразумението под формата на размяна на писма във връзка с член 23 от Споразумението за сътрудничество и член 16 от Временното споразумение между Европейската икономическа общност и Кралство Мароко относно вноса в Общността на трици и на брашно с трици с произход от Мароко.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 24 юни 1976 година.